SK
L 121/136
Úradný vestník Európskej únie
5.5.2023
PRÍLOHA VIII
KRITÉRIÁ POSUDZOVANIA FUNKČNOSTI GUYANSKÉHO SYSTÉMU OVEROVANIA ZÁKONNOSTI PÔVODU DREVA (GTLAS)
KONTEXT Spoločné nezávislé technické hodnotenie systému GTLAS sa uskutoční predtým, než sa začne uplatňovať licenčný systém FLEGT pre vývoz dreva do Únie.
Pri tomto spoločnom technickom hodnotení sa posúdi celý systém, aby sa určilo, či sú zavedené primerané mechanizmy na zabezpečenie fungovania systému GTLAS a jeho fungovanie v praxi, ako sa plánovalo.
Pri hodnotení sa preskúma opis systému s osobitným zameraním na všetky zmeny tejto dohody vykonané po nadobudnutí jej platnosti.
Referenčný rámec nezávislého technického hodnotenia dohodnú spoločne zmluvné strany v rámci spoločného výboru na monitorovanie a preskúmanie.
Nezávislé technické hodnotenie sa bude vzťahovať na: — vymedzenie legálnosti, v ktorom sa uvedie zoznam právnych predpisov Guyany, ktoré sa musia dodržať, aby bolo možné vydať licenciu, — kontrolu dodávateľského reťazca s cieľom vysledovať výrobky z dreva od lesa po miesto vývozu alebo domáceho predaja a od miesta dovozu na miesto vývozu alebo domáceho predaja, — overovacie postupy na určenie súladu so všetkými prvkami vymedzenia legálnosti a kontroly dodávateľského reťazca, — postupy vydávania osvedčení o vývoze a vydávania licencií FLEGT, a — nezávislý audit, ktorý zabezpečí, že systém funguje podľa plánu.
Na základe skúseností s inými dohodami sa hodnotenie systému GTLAS môže vykonávať uplatnením postupného a iteračného prístupu, pri ktorom sa všetky slabé stránky a prípady nedodržania požiadaviek systému GTLAS zistené počas posudzovania môžu postupne riešiť plánovitým uskutočňovaním nápravných opatrení.
1.
VYMEDZENIE LEGÁLNOSTI Drevo vyprodukované zákonným spôsobom je vymedzené na základe právneho rámca uplatniteľného v Guyane, ktorý upravuje: — práva na ťažbu: prideľovanie lesných koncesií a udeľovanie zákonných práv na ťažbu dreva v rámci právne vymedzených hraníc, — činnosti lesného hospodárstva: splnenie zákonných požiadaviek v oblasti obhospodarovania lesov a lesných činností vrátane dodržania príslušných právnych predpisov týkajúcich sa ochrany životného prostredia a sociálnej oblasti, — poplatky a dane: splnenie zákonných požiadaviek v oblasti daní, licenčných a iných poplatkov (alebo akéhokoľvek iného revidovaného systému príjmov) priamo súvisiacich s ťažbou dreva a právami na ťažbu, — iných používateľov: rešpektovanie práv iných strán na držbu alebo užívanie pôdy a zdrojov, ktoré môžu byť ovplyvnené právami na ťažbu dreva, pokiaľ také iné práva existujú, — obchod a clá: splnenie zákonných požiadaviek v oblasti obchodu a colných postupov.
Kľúčové otázky: 1.1.
Sú zákonné požiadavky jasne identifikované vo vymedzení legálnosti?
1.2.
Sú zásady, kritériá a ukazovatele, ktoré možno použiť na testovanie dodržania každého prvku vymedzenia legálnosti, vyšpecifikované?